韦应物【九日】
一为吴郡守,不觉菊花开。
始有故园思,且喜众宾来。
储光羲【关山月】
一雁过连营,繁霜覆古城。
胡笳在何处,半夜起边声。
杨炎【流崖州至鬼门关作】
一去一万里,千知千不还。
崖州何处在,生度鬼门关。
钱起【江行无题一百首(一作钱珝诗)】
一湾斜照水,三版顺风船。
未敢相邀约,劳生只自怜。
钱起【赴章陵酬李卿赠别】
一官叨下秩,九棘谢知音。
芳草文园路,春愁满别心。
戴叔伦【草堂一上人】
一公持一钵,相复度遥岑。
地瘦无黄独,春来草更深。
李益【登白楼见白鸟席上命鹧鸪辞】
一鸟如霜雪,飞向白楼前。
问君何以至,天子太平年。
令狐楚【春游曲三首】
一夜好风吹,新花一万枝。
风前调玉管,花下簇金羁。
韩愈【酬马侍郎寄酒(马总也)】
一壶情所寄,四句意能多。
秋到无诗酒,其如月色何。
孟郊【再下第】
一夕九起嗟,梦短不到家。
两度长安陌,空将泪见花。
元稹【岁日】
一日今年始,一年前事空。
凄凉百年事,应与一年同。
白居易【酬裴相公见寄二绝】
一双垂翅鹤,数首解嘲文。
总是迂闲物,争堪伴相君。
雍裕之【早蝉】
一声清溽暑,几处促流年。
志士心偏苦,初闻独泫然。
刘皂【边城柳】
一株新柳色,十里断孤城。
为近东西路,长悬离别情。
徐凝【避暑二首】
一株金染密,数亩碧鲜疏。
避暑临溪坐,何妨直钓鱼。
施肩吾【感遇词】
一种貌如仙,人情要自偏。
罗敷有底好,最得使君怜。
裴夷直【题断金集后(一作令狐楚诗)】
一览断金集,再悲埋玉人。
牙弦千古绝,珠泪万行新。
李商隐【李夫人三首】
一带不结心,两股方安髻。
惭愧白茅人,月没教星替。
李群玉【古词】
一合相思泪,临江洒素秋。
碧波如会意,却与向西流。
李群玉【题竹】
一顷含秋绿,森风十万竿。
气吹朱夏转,声扫碧霄寒。
贾岛【昆明池泛舟】
一枝青竹榜,泛泛绿萍里。
不见钓鱼人,渐入秋塘水。
李频【长安感怀】
一第知何日,全家待此身。
空将灞陵酒,酌送向东人。
李频【题长孙桐树】
一去龙门侧,千年凤影移。
空馀剪圭处,无复在孙枝。
皮日休【聪明泉】
一勺如琼液,将愚拟望贤。
欲知心不变,还似饮贪泉。
皮日休【伤小女】
一岁犹未满,九泉何太深。
唯馀卷书草,相对共伤心。
曹松【寒食日题杜鹃花】
一朵又一朵,并开寒食时。
谁家不禁火,总在此花枝。
路德延【芭蕉(数岁时作,传于都下)】
一种灵苗异,天然体性虚。
叶如斜界纸,心似倒抽书。
卢频【失题】
一朵花叶飞,一枝花光彩。
美人惜花心,但愿春长在。
李中【早春】
一种和风至,千花未放妍。
草心并柳眼,长是被恩先。
胡幽贞【题西施浣纱石】
一朝入紫宫,万古遗芳尘。
至今溪边花,不敢娇青春。
齐己【春日西湖作】
一水绕孤岛,闲门掩春草。
曾无长者辙,枉此问衰老。
郑遨【伤农】
一粒红稻饭,几滴牛颔血。
珊瑚枝下人,衔杯吐不歇。
李白【秋浦歌十七首】
两鬓入秋浦,一朝飒已衰。
猿声催白发,长短尽成丝。
贾岛【题诗后】
二句三年得,一吟双泪流。
知音如不赏,归卧故山秋。
杨希道【咏舞】
二八如同雪,三春类早花。
分行向烛转,一种逐风斜。
王周【金口步(在江北汉阳军,下必铁也)】
两山斗咽喉,群石矗牙齿。
行客无限愁,横吞一江水。
李白【赠内】
三百六十日,日日醉如泥。
虽为李白妇,何异太常妻。
杜甫【阙题】
三月雪连夜,未应伤物华。
只缘春欲尽,留著伴梨花。
白居易【七年元日对酒五首】
三杯蓝尾酒,一碟胶牙饧。
除却崔常侍,无人共我争。
刘禹锡【别苏州二首】
三载为吴郡,临岐祖帐开。
虽非谢桀黠,且为一裴回。
孟郊【看花】
三年此村落,春色入心悲。
料得一孀妇,经时独泪垂。
杜牧【题水西寺】
三日去还住,一生焉再游。
含情碧溪水,重上粲公楼。
高蟾【即事】
三年离水石,一旦隐樵渔。
为问青云上,何人识卷舒。
曹松【南朝】
三篱盖驰道,风烈一无取。
时见牧牛童,嗔牛吃禾黍。
张说【三月闺怨】
三月时将尽,空房妾独居。
蛾眉愁自结,鬓发没情梳。
吕温【吐蕃别馆月夜】
三五穷荒月,还应照北堂。
回身向暗卧,不忍见圆光。
施肩吾【寒夜】
三复招隐吟,不知寒夜深。
看看西来月,移到青天心。
张祜【书愤】
三十未封侯,颠狂遍九州。
平生镆铘剑,不报小人雠。
温庭筠【嘲三月十八日雪】
三月雪连夜,未应伤物华。
只缘春欲尽,留著伴梨花。
崔道融【春晚】
三月寒食时,日色浓于酒。
落尽墙头花,莺声隔原柳。
曹松【夏日东斋】
三庚到秋伏,偶来松槛立。
热少清风多,开门放山入。
贯休【梦游仙四首】
三四仙女儿,身著瑟瑟衣。
手把明月珠,打落金色梨。
孟浩然【醉后赠马四】
四海重然诺,吾尝闻白眉。
秦城游侠客,相得半酣时。
卢纶【送畅当】
四望无极路,千里流大河。
秋风满离袂,唯老事唯多。
徐九皋【途中览镜】
四海游长倦,百年愁半侵。
赖窥明镜里,时见丈夫心。
雍裕之【大言】
四溟杯渌醑,五岳髻青螺。
挥汗曾成雨,画地亦成河。
岑参【题井陉双溪李道士所居】
五粒松花酒,双溪道士家。
唯求缩却地,乡路莫教赊。
顾况【天宝题壁】
五十馀年别,伶俜道不行。
却来书处在,惆怅似前生。
元稹【漫天岭赠僧】
五上两漫天,因师忏业缘。
漫天无尽日,浮世有穷年。
邹象先【寄萧颖士补正字】
六月度开云,三峰玩山翠。
尔时黄绶屈,别后青云致。
杨巨源【题范阳金台驿】
六国唯求客,千金遂筑台。
若令逢圣代,憔悴郭生回。
张祜【七里濑渔家】
七里垂钓叟,还傍钓台居。
莫恨无名姓,严陵不卖鱼。
李白【观放白鹰二首】
八月边风高,胡鹰白锦毛。
孤飞一片雪,百里见秋毫。
孟浩然【初下浙江舟中口号】
八月观潮罢,三江越海浔。
回瞻魏阙路,空复子牟心。
钱起【江行无题一百首(一作钱珝诗)】
九日自佳节,扁舟无一杯。
曹园旧尊酒,戏马忆高台。
钱珝【江行无题一百首】
九日自佳节,扁舟无一杯。
曹园旧樽酒,戏马忆高台。
权德舆【岭上逢久别者又别】
十年曾一别,征路此相逢。
马首向何处,夕阳千万峰。
贾岛【剑客(一作述剑)】
十年磨一剑,霜刃未曾试。
今日把似君,谁为不平事。
陆龟蒙【风人诗四首】
十万全师出,遥知正忆君。
一心如瑞麦,长作两岐分。
雍陶【闻子规】
百鸟有啼时,子规声不歇。
春寒四邻静,独叫三更月。
贾岛【咏韩氏二子】
千岩一尺璧,八月十五夕。
清露堕桂花,白鸟舞虚碧。
皮日休【秋江晓望】
万顷湖天碧,一星飞鹭白。
此时放怀望,不厌为浮客。